નટુભાએ હવે ગોગલ્સ પહેરીને ઊભેલા મિસ્ત્રી સામે જોયું અને તરત દયાબા સામે જોઈ લીધું. દયાબાના બ્લાઉઝના પાવલી જેવા કાણામાંથી દેખાતી પીઠની ગોરી ચામડી જાણે અંધારિયા ઓરડામાં ચાંદરડું પડતું હતું. દયાબાએ તો મિસ્ત્રી સામે મલકીને 'હાજર સાએબ' કહ્યું. મિસ્ત્રી બીજે ખાડે ચાલ્યો ગયો. નટુભાએ બધી ખીજ માટી પર ઉતારી. એ ઝપાટાબંધ ઘમેલાં ભરી દયાબાને માથે ચડાવતો રહ્યો. ખાડો થોડી વારમાં જ સાફ થઇ ગયો.